**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. december 15-i ülésére**

**Javaslat az „Infokommunikációs modellprogram az idősek otthoni biztonságáért” elnevezésű program folytatására**

I.

Szombathely Megyei Jogú Város Önkormányzata a 125/2013. (III.28.) Kgy. határozatában kinyilvánította, hogy Budapest V. kerületével, valamint Kisvárda Város Önkormányzatával együttműködve Szombathely részt vesz az „Értékteremtő közfoglalkoztatás és önkéntesség az idősek szociális biztonságáért’’ elnevezésű mintaprojektben. A projekt megvalósítója Szombathelyen a Pálos Károly Szociális Szolgáltató Központ és Gyermekjóléti Szolgálat. Az intézmény mintegy 3.000 fő 80 év feletti idős személyt keresett fel, szükséglet- és igényfelmérés céljából.

A program célja:

* speciális jelzőrendszer kialakítása és a projekt céljainak megfelelő működtetése,
* a célcsoport fizikai és mentális állapotának figyelemmel kísérése,
* önálló életvitelük segítése információnyújtással, szolgáltatások biztosításával,
* szegregálódásuk elkerülésének elősegítése,
* krízishelyzetek megelőzése,
* a kialakult krízishelyzetek elhárítása, megoldása,
* a generációk közötti kapcsolat erősítése,
* az önkéntes munka minél szélesebb körben történő elterjesztése, a lakosság szemléletformálása,
* az önkéntességre épülő innovatív program kidolgozása.

Az összes felkeresett idős közül 271 fő kért segítséget.

A projekt kapcsán 10 fő önkéntes személy és 175 fő közösségi szolgálatot teljesítő diák nyújtott segítséget az idősek számára. Az önkéntes segítők az Önkéntes Centrumon, míg a diákok a Vasi Diák Közösségi Szolgálaton keresztül kerültek kapcsolatba az intézménnyel. Rajtuk kívül 6 fő közfoglalkoztatott és 4 fő foglalkoztatást helyettesítő támogatásban részesülő személy is vállalt segítő munkát.

Az eddig eltelt időszakban 114 fő 80 év feletti idős személy kapott segítséget a projekt keretében. 44 főnél takarítás, 25 főnél kerti munka /hólapátolás/, 18 esetben magány oldása, beszélgetés, 17 esetben közös séta, 8 esetben közös bevásárlás, míg 2 főnél felolvasás történt. A látogatások többsége természetesen nem egyszeri alkalmat jelentett, több esetben tartós segítő kapcsolat alakult ki az idős és az önkéntes között.

II.

A program folytatásaként időszerűvé vált a bővítése, különböző infokommunikációs eszközök, innovációk alkalmazása. Így az idősügyi mintaprogram folytatásaként a 9/2015. (III.26.) NFM utasítás alapján miniszteri biztos kinevezésére került sor.

Ennek megfelelően a program **„Segítő Kezek Infokommunikációs Modellprogram’’** néven folytatódott tovább, s tart jelenleg is.

A program célja az idősek életének, mindennapjainak megkönnyítése az infokommunikáció eszközeivel. A kihelyezett eszközök mindennapos használata növeli az idősek otthoni biztonságát, ösztönzi a generációk közötti minél élénkebb kommunikációt és támogatja a családokat idősödő tagjaik ellátásában.

A digitális eszközök beszerzése a projekt megvalósításához rendelkezésre álló forrásból, valamint Szombathely Megyei Jogú Város Önkormányzata által biztosított 2.093.722 Ft összegű támogatásból valósult meg.

Szombathelyen 15 fő 75 év feletti olyan idős ember vesz részt a programban, akik házi segítségnyújtásban részesülnek. Közülük 5 fő kapott térítésmentesen csuklós vérnyomásmérővel összekapcsolt okos telefont, számítógépet internet-szolgáltatással és skype alkalmazással és egy vészjelző karperecet, 5 fő kapott számítógépet internet-szolgáltatással és skype alkalmazással és 5 fő vészjelző karperecet.

A vérnyomásmérő a mért adatot az okos telefon segítségével továbbítja egy központi szerverre, amely ha rendellenességet észlel, értesíti az ügyeletes szociális gondozót.

A vészjelző karperec méri az idős aktivitását, ha inaktivitást észlel az idős napi életritmusában, önmaga küld vészjelzést. A karperecen lévő segélyhívó gombbal vészhelyzet esetén az idős önmaga is tud segítséget kérni.

A riasztások a diszpécserközpontba futnak be, ahol széleskörű tapasztalatokkal rendelkező szociális szakemberek fogadják a vészhívásokat, majd azonnal kapcsolatba lépnek az idősekkel, vagy szükség esetén szakszerű segítséget hívhatnak (pl: mentők, rendőrség).

A házi segítségnyújtásban részesülő idősek nagy része egyedül élő, ezért náluk a gondozási feladatokon túl nagyon fontos a magány enyhítése. A programban ezt a célt szolgálta a skype alkalmazás, melyen keresztül folyamatos kapcsolatot tarthattak a projektben résztvevő segítőkkel.

A programban a humán erőforrást a Pálos Károly Szociális Szolgáltató Központ és Gyermekjóléti Szolgálat munkatársai, valamint 5 fő közfoglalkoztatott személy és 40 fő közösségi szolgálatot teljesítő diák alkotja.

A diákok feladata a skype használatának megtanítása, segítése volt az idősek számára.

Jelenlétük azért volt fontos, mert hidat építettek a generációk között, elősegítve a társadalmi szolidaritást, illetve a párbeszédet. A fiatalok számára az infokommunikációs eszközök, illetve az internet használata már a mindennapok részének tekinthető, így rendelkeznek az idősek tanításához, segítéséhez elengedhetetlenül szükséges praktikus tudással.

A programba bevont 5 fő közfoglalkoztatott közül: 1 fő felsőfokú végzettségű informatikus, aki a program műszaki hátterének működését és folyamatos kontrollját biztosítja; valamint 4 fő közép és felsőfokú szociális, illetve humán végzettségű segítő, akik időslátogatóként rendszeres kapcsolatot tartanak a programban résztvevő idősekkel.

A program további folytatásához szükséges az előterjesztés mellékletében szereplő együttműködési megállapodás aláírása.

Kérem a Tisztelt Közgyűlést az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. december „ ”**

**/: Dr. Puskás Tivadar :/**

**HATÁROZATI JAVASLAT**

**…/2016. (XII.15.) Kgy. sz. határozat**

1. A Közgyűlés a „Segítő kezek infokommunikációs modellprogram” című mintaprojektről szóló előterjesztést megtárgyalta, és kinyilvánítja, hogy Szombathely Megyei Jogú Város Önkormányzata továbbra is részt kíván venni a mintaprojektben.
2. A Közgyűlés az együttműködési megállapodást az előterjesztés melléklete szerinti tartalommal jóváhagyja, és felhatalmazza a polgármestert az együttműködési megállapodás aláírására.
3. A Közgyűlés az infokommunikációs eszközök üzemeltetésének szolgáltatási költségeihez szükséges évi 811.080 Ft összegű forrást.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője /

**Határidő:** azonnal /1. és 2. pont vonatkozásában/

2017. február 28. /3. pont vonatkozásában/